b'\n_START_ARTICLE_\nLietuvos centro s\xc4\x85junga\n_START_PARAGRAPH_\nLietuvos centro s\xc4\x85junga, LCS \xe2\x80\x93 Lietuvos politin\xc4\x97 partija, veikusi nuo 1993 m. iki 2003 m. gegu\xc5\xbe\xc4\x97s 31 d., kuomet susijungusi su moderniaisiais krik\xc5\xa1\xc4\x8dionimis demokratais bei liberalais sudar\xc4\x97 nauj\xc4\x85 Liberal\xc5\xb3 ir centro s\xc4\x85jung\xc4\x85.\n_START_SECTION_\nIstorija\n_START_PARAGRAPH_\nLietuvos centrist\xc5\xb3 jud\xc4\x97jimas susik\xc5\xabr\xc4\x97 1992 m. rugs\xc4\x97jo 12 d. \xc5\xa0iauliuose, prie\xc5\xa1 Seimo rinkimus. Buvo remiamasi populiarios Auk\xc5\xa1\xc4\x8diausioje Taryboje veikusios Centro frakcijos vardu, o partijos lyderiu buvo pakviestas \xc5\xbeinomas politikas Romualdas Ozolas. Pirmuosiuose rinkimuose jud\xc4\x97jimo kandidatams palyginus nepasisek\xc4\x97, nepavyko ir prezidento rinkimuose. Tod\xc4\x97l jau 1993 m. bir\xc5\xbeelio 5 d. buvo nutarta jud\xc4\x97jim\xc4\x85 pertvarkyti \xc4\xaf partij\xc4\x85. Vilniuje \xc4\xafvyko Lietuvos centro s\xc4\x85jungos steigiamoji konferencija, kurioje partijos pirmininku buvo i\xc5\xa1rinktas R. Ozolas, partijos tarybos pirmininku Egidijus Bi\xc4\x8dkauskas. Partija buvo u\xc5\xberegistruota Teisingumo ministerijoje (kodas 191611828, registracijos adresas Vilnius, Literat\xc5\xb3 g. 8)._NEWLINE_1996\xe2\x80\x931999 m. Lietuvos centro s\xc4\x85junga dalyvavo valdan\xc4\x8dioje koalicijoje su konservatoriais ir krikdemais, ta\xc4\x8diau pasitrauk\xc4\x97 i\xc5\xa1 jos. 2000\xe2\x80\x932003 m. savivaldybi\xc5\xb3 kadencijoje centristai tur\xc4\x97jo merus 10 savivaldybi\xc5\xb3, bet rimtai pasidarbavo tik Var\xc4\x97noje, kur savo \xc4\xaftak\xc4\x85 i\xc5\xa1laik\xc4\x97 ir po 2002 m. savivaldybi\xc5\xb3 rinkim\xc5\xb3. Per \xc5\xa1iuos rinkimus surinkusi 10 procent\xc5\xb3 bals\xc5\xb3, Lietuvos centro s\xc4\x85junga gavo 156 vietas savivaldyb\xc4\x97se. Prasid\xc4\x97jus naujai savivaldybi\xc5\xb3 kadencijai, daugelyje savivaldybi\xc5\xb3 taryb\xc5\xb3 susidar\xc4\x97 centrist\xc5\xb3 ir liberal\xc5\xb3 koalicijos. 2003 m. bir\xc5\xbeelio 1 d. \xc4\xafvykusiame suva\xc5\xbeiavime dalis LCS nari\xc5\xb3 susijung\xc4\x97 su liberalais ir moderniaisiais krik\xc5\xa1\xc4\x8dionimis demokratais \xc4\xaf Liberal\xc5\xb3 ir centro s\xc4\x85jung\xc4\x85.'